Gamalt og hrörlegt víkingaskip er strandað við Eskines við Gálgahraun, skammt frá Bessastöðum. Í ljós hefur komið að báturinn var smíðaður í Brasilíu og fluttur hingað frá Trindad og Tóbagó.
Fréttastofa RÚV fór á stúfana og kannaði hvaða skip væri strandað skammt frá bústað forseta Íslands á Bessastöðum. Hvorki hafnaryfirvöld í Hafnarfirði né vaktstöð siglinga vissi af málinu. Heldur ekki ritari forseta Íslands. Eftir nokkuð grúsk kom í ljós að þetta er víkingaskipið Drakar sem flutt var hingað frá Trinidad og Tóbagó árið 2015 um borð í stóru skipi. Jón Kristinn Gíslason, eigandi skipsins, segir að til hafi staðið að nota skipið til að sigla með ferðamenn en ekkert varð úr þeim áformum. Hann vissi ekki að skipið hafði losnað frá bryggju fyrr en hann fékk símtal frá Kópavogshöfn í morgun.
Atli Hermannsson, hafnarvörður í Kópavogi, segir í samtali við fréttastofu að skipið hafi verið við bryggju í Kópavogi frá því í vor. Útilokað sé annað en að skipið hafi viljandi verið leyst frá bryggju. Það hafi ekki getað losnað öðru vísi. Nokkur brögð hafi verið að því unglingar hafi farið um borð í skipið að næturlagi. Áður var skipið við bryggju í Reykjavík.
Skipið hefur rekið að Eskinesi við Gálgahraun. Atli segir að þar séu miklar grynningar og því þurfi að bíða eftir háflóði til að ná skipinu á flot. Þess ætti þó ekki að vera langt að bíða því háflóð verður klukkan tólf fjörutíu og svo aftur klukkan hálf átta í fyrramálið.
Kristinn segir að maður sem hafði brennandi áhuga á víkingaskipum hafi látið smíðað það á sínum tíma. Morgunblaðið greindi frá því í frétt í júlí 2015 að skipið hafi verið smíðað árið 2007 í Brasilíu, eftir teikningu sem víkingaáhugamaðurinn fékk frá norsku safni. Fyrirmyndin er Gaukstaðaskipið en það er stærsta víkingaskip sem varðveist hefur frá víkingatímanum og er til sýnis á safni í Ósló.